རྒྱ་གར་སྐད་དུ།ཀ་མ་ཤྰསྟྲ།བོད་སྐད་དུ།འདོད་པའི་བསྟན་བཅོས་ཞེས་བྱ་བ།སངས་རྒྱས་ལ་ཕྱག་འཚལ་ལོ།།བརྒྱད་དང་བརྒྱད་ཀྱི་མཐར་ལ་ཉེར་སོན་པའི།།མི་འགྱུར་རྡོ་རྗེ་དགའ་བའི་གློག་ཞགས་ཀྱིས།།བརྟན་གཡོའི་དངོས་པོ་གཅིག་ཏུ་བཟླུམ་མཛད་པ།།རང་བྱུང་ཕྱག་རྒྱ་ཆེན་པོས་ཁྱོད་ལ་སྲུངས།།དྲི་མེད་ནམ་མཁའི་མདོག་ཅན་ཡིད་འོང་སྐུ།།འཕོ་མེད་དགའ་བའི་དཔལ་ལ་རྟག་ཏུ་རོལ།།ཁ་བ་ཅན་གྱི་ཏི་སེ་དངྶ་ལ་བཞུགས།།དབང་ཕྱུག་ཆེན་པོའི་ཞབས་ལ་ཕྱག་འཚལ་ལོ།།མཛེས་པའི་ཞལ་རས་ཉ་གང་ཟླ་བའི་མདངས།།འཛུམ་པའི་ཚེམས་དཀར་མུ་ཏིག་ཕྲེང་བའི་སྤུན།།རྒྱས་པའི་ནུ་འབུར་དུང་གི་བུམ་པའི་གཟུགས།།ལྷ་མོ་གོོ་རིའི་ཞབས་ལ་བདག་ཕྱག་འཚལ།།འདོད་པའི་ཁམས་འདི་ནི་འདོད་ཆགས་ས་པ་སྟེ།།སྐྱེ་བོ་ཐམས་ཅད་འདོད་པ་དོན་དུ་གཉེར།།འདོད་པའི་ལོངས་སྐྱོད་ཀུན་གྱི་ཕུལ་བྱུང་བ།།ཕོ་མོ་གཉིས་སྦྱོར་འདོད་པའི་བདེ་བ་ཉིད།།བུད་མེད་མི་འདོད་སྐྱེས་པ་སུ་ཞིག་མཆིས།།སྐྱེས་པ་མི་འདོད་བུད་མེད་སུ་ཞིག་ཡོད།།ཕྱི་རོལ་བརྫུ་ཡི་ཁྱད་པར་མ་གཏོགས་པ།།ཐམས་ཅད་ཀུན་ཀྱང་འདི་ལ་དགའ་བར་ངེས།།སིངྒ་ལ་པའི་ཨུངྒུ་ཏ་རའི་མདོར།།བཅོམ་ལྡན་འདས་ཀྱིས་ཞལ་ནས་འདི་སྐད་གསུངས།།གཟུགས་ཀྱི་ནང་ན་མཛེས་པའི་མཐར་ཐུག་པ།།སྐྱེས་པའི་མིག་ལ་བུད་མེད་གཟུགས་ཡིན་ཅིང་།བུད་མེད་མིག་ལ་སྐྱེས་པའི་གཟུགས་ཡིན་ཏེ།།འདི་ལས་ལྷག་པའི་མཛེས་པ་ངས་མ་མཐོང་།།སྒྲ་ཡི་ནང་ན་སྙན་པའི་མཐར་ཐུག་པ།།སྐྱེས་པའི་རྣ་བར་བུད་མེད་སྒྲ་ཡིན་ཅིང་།།བུད་མེད་རྣ་བར་སྐྱེས་པའི་སྒྲ་ཡིན་ཏེ།།འདི་ལས་ལྷག་པའི་སྙན་པ་གང་ཡང་མེད།།དེ་བཞིན་དྲི་དང་རོ་དང་རེག་བྱ་ཡི།།འདོད་ཡོན་ལྷག་མ་གསུམ་ལའང་སྦྱར་ཏེ་གསུངས།།སངས་རྒྱས་འཇིག་རྟེན་ཁམས་སུ་མ་བྱོན་གོང་།།ལོ་ནི་སྟོང་ཕྲག་དུ་མའི་སྔ་རོལ་ན།།རྒྱ་གར་ཡུལ་ན་བྲམ་ཟེའི་གཞུང་ལུགས་ཀྱི།།མདོ་དང་བསྟན་བཅོས་བྱ་བ་མང་དུ་ཡོད།།ཁྱིམ་གྱི་མདོ་དང་རབ་ཏུ་བྱུང་བའི་མདོ།།